
CLUB SPORTIV MUNICIPAL UNIREA ALBA IULIA

C.I.F.: 35378115

Nr. 87/20.01.2025

Raport de specialitate

la proiectul de hotărâre privind salarizarea personalului contractual din cadrul Clubului Sportiv Municipal Unirea Alba Iulia, începând cu luna ianuarie 2025

Prin Hotărârea Consiliului Local al Municipiului Alba Iulia nr. 499 din 23 decembrie 2024 a fost aprobată salarizarea personalului contractual din cadrul Clubului Sportiv Municipal Unirea Alba Iulia, instituție publică aflata în subordinea Consiliului Local al Municipiului Alba Iulia. 

Potrivit art. 7, lit. "a" din Legea – cadru nr. 153/2017 privind salarizarea personalului plătit din fonduri publice, cu modificările și completările ulterioare, „salariul de bază reprezintă suma de bani la care are dreptul lunar personalul plătit din fonduri publice, corespunzător funcției, gradului/treptei profesionale, gradației, vechimii în specialitate, astfel cum este stabilită în anexele nr. I-IX”, iar potrivit lit. "e" „salariul lunar cuprinde salariul de bază ori, după caz, indemnizația lunară sau indemnizația de încadrare, compensațiile, indemnizațiile, sporurile, adaosurile, primele, premiile, precum și celelalte elemente ale sistemului de salarizare corespunzătoare fiecărei categorii de personal din sectorul bugetar".

Potrivit HG nr. 1506 din 27.11.2024 privind stabilirea salariului de bază minim brut pe țară garantat în plată, începând cu data de 01.01.2025 s-a stabilit salariul de bază minim brut pe țară garantat în plată, prevăzut la art. 164 alin. (1) din Legea nr. 53/2003 - Codul muncii, republicată, cu modificările și completările ulterioare, se stabilește în bani, fără a include indemnizații, sporuri și alte adaosuri, la suma de 4.050 lei lunar, pentru un program normal de lucru în medie de 165,334 ore pe lună, reprezentând 24,496 lei/oră.

Salariile stabilite și prezentate pentru funcțiile de execuție, în anexa la proiectul de hotărâre, sunt pentru gradația 0. Potrivit art. 10 din Legea-cadru nr. 153/2017 privind salarizarea personalului plătit din fonduri publice, cu modificările și completările ulterioare, salariile de bază sunt diferențiate pe funcții, grade/trepte și gradații. Fiecărei funcții, fiecărui grad/treaptă profesională îi corespund 5 gradații, corespunzătoare tranșelor de vechime în muncă, cu excepția funcțiilor de conducere pentru care gradația este inclusă în salariul de bază.

Tranșele de vechime în muncă în funcție de care se acordă cele 5 gradații, precum și cotele procentuale corespunzătoare acestora, calculate la salariul de bază avut la data îndeplinirii condițiilor de trecere în gradație și incluse în acesta, sunt următoarele:

a) gradația 1 - de la 3 ani la 5 ani - și se determină prin majorarea salariului de bază cu cota procentuală de 7,5%, rezultând noul salariu de bază;

b) gradația 2 - de la 5 ani la 10 ani - și se determină prin majorarea salariului de bază avut cu cota procentuală de 5%, rezultând noul salariu de bază;

c) gradația 3 - de la 10 ani la 15 ani - și se determină prin majorarea salariului de bază avut cu cota procentuală de 5%, rezultând noul salariu de bază;

d) gradația 4 - de la 15 ani la 20 de ani - și se determină prin majorarea salariului de bază avut cu cota procentuală de 2,5%, rezultând noul salariu de bază;

e) gradația 5 - peste 20 de ani - și se determină prin majorarea salariului de bază avut cu cota procentuală de 2,5%, rezultând noul salariu de bază.

Vazand prevederile art. I alin. 3 din OUG 156/2024 privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025, pentru modificarea și completarea unor acte normative, precum și pentru prorogarea unor termene, „ Prin derogare de la prevederile art. 11 alin. (1) din Legea-cadru nr. 153/2017, cu modificările și completările ulterioare, în anul 2025, începând cu 1 ianuarie, pentru funcționarii publici și personalul contractual din cadrul familiei ocupaționale „Administrație“ din aparatul propriu al consiliilor județene, primării și consilii locale, din instituțiile și serviciile publice de interes local și județean din subordinea acestora, salariile de bază se mențin la același nivel cu cel ce se acordă pentru luna noiembrie 2024 în măsura în care personalul ocupă aceeași funcție și își desfășoară activitatea în aceleași condiții” se impune modificarea salariilor  personalului contractual al Clubului Sportiv Municipal Unirea Alba Iulia care au salariul sub nivelul salariului minim garantat in plata, iar pentru celelalte categorii de personal salariile se mentine la acelasi nivel cu cel acordat pentru luna noiembrie 2024.
Pentru toate considerentele de mai sus propunem aprobarea hotărârii privind salarizarea personalului contractual al Clubului Sportiv Municipal Unirea Alba Iulia sub forma recapitulativă prezentată în anexă.

